'Waterbestuur moet vir myne 'n prioriteit wees' | Netwerk24
'Waterbestuur moet vir myne 'n prioriteit wees'
Deur Elvira Wood 13 Februarie 2017 13:15
Suur mynwater wat Sibanye by sy Randfonteinaanleg suiwer. Foto: Elvira Wood
Gauteng se suurmynwaterprobleem gaan nie vanself verdwyn nie en dit behoort meer aandag te kry.
Dit is die mening van Mark Venning, direkteur van sakeontwikkeling by Black & Veatch, wat verlede week die Mynbou-indaba in Kaapstad bygewoon het.
"Om die probleem op te los, gaan verg dat meer water as wat daar uitloop, elke dag gesuiwer moet word," sê Venning.
"Waterbestuur moet 'n prioriteit moet wees. Indien nie, gaan dit nie net mynmaatskappye beïnvloed nie, maar ook gewone mense."
Aan die een kant sal die water gesuiwer moet word anders sal die besoedeling mens en dier se gesondheid bedreig en 'n massiewe nadelige impak op die landbou hê.
Aan die ander kant moet myne hul watergebruik beter bestuur aangesien dié hulpbron andersins bloot nie beskikbaar gaan wees nie.
"Die uitdaging waardeur mynmaatskappye in die gesig gestaar word om minder water of selfs geen water nie te gebruik, is nie eie aan Suid-Afrika nie.
"Dit is 'n wêreldwye probleem en daar is verskeie oplossings wat oorweeg kan word," sê Venning.
Mark Venning, direkteur vir sakeontwikkeling by Black & Veatch.Foto: Elvira Wood
In Suid-Amerika word die ontsouting van seewater oorweeg, Venning sê dit is baie duur en nie 'n bekostigbare opsie vir Suid-Afrika nie.
"Die basiese beginsels van ontsouting kan egter gebruik word om water hier te suiwer. Baie myne suiwer lank reeds heelwat van hul water. Hulle is baie bewus van die probleem."
Mynmaatskappye soos Sibanye belê groot bedrae in die rehabilitasie van uitgewerkte myne en slikdamme.
Sibanye gaan R9,6 miljard bestee om 'n sentrale verwerkingsaanleg aan die Wes-Rand te bou wat mynuitskot sal verwerk.
Dié uitskotherwinningsaanleg gaan slikdamme by Sibanye se Kloof-, Driefontein- en Cooke-myn verwerk.
Die aanleg sal vuil mynwater gebruik in die hidrouliese mynbouproses, terwyl oortollige water gesuiwer sal word tot 'n vlak wat veilig is om te drink.